钦定古今图书集成/理学汇编/学行典/第091卷 > 朱子全书 > 《答吴晦叔》
## 钦定古今图书集成/理学汇编/学行典/第091卷 > 朱子全书 > 《答吴晦叔》

伏承示及先知后行之说，反复详明，引据精密，警发
多矣，所未能无疑者，方欲求教，又得南轩寄来书槁
读之，则凡某之所欲言者，盖皆已先得之矣。特其曲
折之闲，小有未备，请得而细论之。夫泛论知行之理，
而就一事之中以观之，则知之为先，行之为后，无可
疑者也。然合夫知之浅深，行之大小而言，则非有以
先成乎其小，亦将何以驯致乎其大者哉？盖古人之
教，自其孩幼而教之以孝弟诚敬之实，及其少长而
博之以《诗》《书》《礼》《乐》之文，皆所以使之即夫一事一物
之闲各有以知其义理之所在，而致涵养践履之功
也。及其十五成童，学于《大学》，则其洒扫应对之闲，礼
乐射御之际，所以涵养践履之者略已小成矣，于是
不离乎此，而教之以格物以致其知焉。“致知”云者，因
其所已知者推而致之，以及其所未知者而极其至
也。是必至于举天地万物之理而一以贯之，然后为
知之至，而所谓诚意、正心、修身、齐家、治国、平天下者，
至是而无所不尽其道焉。今就其一事之中而论之，
则先知后行，固各有其序矣。诚欲因夫小学之成，以
进乎大学之始，则非涵养践履之有素，亦岂能居然
以其杂乱纷纠之心而格物以致其知哉！且《易》之所
谓“忠信修辞”者，圣学之实事，贯始终而言者也。以其
浅而小者言之，则自其常视毋诳、男唯女俞之时，固
已知而能之矣。知至至之，则由此行而又知其所至
也，此知之深者也；“知终终之”，则由知至而又进以终
之也，此行之大者也。故《大学》之书，虽以格物致知为
用力之始，然非谓初不涵养践履而直从事于此也，
又非谓物未格、知未至，则意可以不诚，心可以不正，
身可以不修，家可以不齐也。但以为必知之至，然后
所以治己治人者始有以尽其道耳。若曰必俟知至
而后可行，则夫事亲从兄，承上接下，乃人生之所不
能一日废者，岂可谓吾知未至而暂辍以俟其至而
后行哉？抑圣贤所谓知者，虽有浅深，然不过如前所
论二端而已。但至于廓然贯通，则内外精粗，自无二
致，非如来教及前后所论，观过知仁者，乃于方寸之
闲设为机械，欲因观彼而反识乎此也。又来谕所谓
“端谨以致知”，所谓“克己私集众理”者，又似有以行为
先之意。而所谓“在乎兼进”者，又若致知力行，初无先
后之分也。凡此皆鄙意所深疑，而《南轩》之论所未备
者，故敢复以求教，幸深察而详谕之。